O‘zbekistonda bir necha kundan buyon davom etayotgan yog‘ingarchilik fonida shaharlardagi havo sifati yaxshilanishi kuzatilmoqda. Xususan, soat 18:00 holatiga Toshkent shahrida PM2,5 zarralari konsentratsiyasi 1 metr kub havoda 35 mikrogrammni tashkil etmoqda. Foto: Kun.uz Bu ko‘rsatkich bilan O‘zbekiston poytaxti IQAir reytingiga kiritilgan dunyo shaharlari orasida havosi eng toza 30 ta shahardan biri bo‘lib turibdi. IQAir AQShdagi standartlarga asosan PM2,5 zarralarining 50 m3/mkg gacha bo‘lgan ko‘rsatkichini “yashil”, ya’ni salomatlik uchun bezarar toifaga kiritgan. Bu zarralar bo‘yicha Jahon sog‘liqni saqlash tashkiloti tavsiya etgan me’yor – 5 m3/mkg. Portaldagi ma’lumotlarga ko‘ra, AQShdagi standartlar bo‘yicha hisoblaganda, oxirgi 1 oyda Toshkentda 8 kun havo sifati salomatlik uchun “xavfli”, 9 kun “zaif guruhlar uchun xavfli”, 13 kun “o‘rtacha” darajada bo‘lgan.